Bugun, 22 aprel kuni soat 07:07larda Qashqadaryo viloyati Qarshi tumani, “Istiqlol” MFYda joylashgan avtomobillarga gaz quyish shoxobchasida “Neksiya-1” rusumli avtomobilga o‘rnatilgan gaz balloni portlashi yuz bergan. Favqulodda vaziyatlar vazirligi xabariga ko‘ra, buning oqibatida bir nafar fuqaro halok bo‘lgan hamda shoxobchaning bir nafar ishchisi tan jarohati olgan. Jabrlangan ishchi Respublika shoshilinch tez tibbiy yordam ilmiy markazining Qashqadaryo filialiga yotqizilgan. Ayni vaqtda, viloyat IIB, FVB, SSB va prokuratura xodimlari tomonidan holat yuzasidan dastlabki tergovoldi surishtiruv ishlari olib borilmoqda.